Фестивален и конгресен център

Фестивалният и конгресен център (ФКЦ) е културен център във Варна. Служи като място за организиране на артистични прояви, фестивали, концерти, научни срещи, семинари и филмови прожекции.
Фестивалният и конгресен център е открит на 16 юни 1986 г. Автор на сградата е арх. Косю Христов. Първоначално той е наречен „Фестивален комплекс Людмила Живкова“ и е филиал на Народния дворец на културата (НДК, след 1990 г. Национален дворец на културата), изграден в София по нейна инициатива през 1981 г. и също първоначално носител на нейното име.
Още от създаването си ФКЦ се налага като център на престижни събития в сферата на изкуството и културата. Освен артистични прояви и фестивали, там се организират научни срещи, семинари, различни фирми отбелязват своите годишни празници. През годините комплексът е лице на България в такива престижни международни конгресни организации като ICCA, EFCT, AIPC, както и в единствената паневропейска верига от киносалони „Европа синемас“ към Европейския съюз.
През 1993 г. ФКЦ – Варна става инициатор и организатор на Международния филмов фестивал „Любовта е лудост“, който тогава е единственият международен кинофестивал с конкурсна програма за игрални филми в страната. Фестивалът успява да се превърне във визитна картичка на българската култура в световен мащаб.
Едни от най-престижните събития, на които ФКЦ е съорганизатор, са Международният музикален фестивал „Варненско лято“, Международният театрален фестивал „Варненско лято“, Международният хоров конкурс „Проф. Г.Димитров“, органови концерти за Великден и Коледа /на концертния орган в зала 1 с 3 мануала, комбинация Setzer, 3890 тръби, 53-регистъра/; Фестивалът на българския игрален филм „Златната роза“, на кинофестивалите Мастер оф Арт, Синелибри, Киномания, София Филм Фест, Световният фестивал на анимационния филм.
От 1992 г. Фестивалният и конгресен център е на самостоятелна издръжка, а с решение на Министерски съвет от 2011 г. е апортиран в капитала на НДК-София.
Фестивалният и конгресен център /"Национален дворец на културата - Конгресен център София" ЕАД – клон Варна/ е изцяло на собствена стопанска сметка и не получава бюджетни субсидии, което налага прилагането на чисто пазарни механизми за генериране на приходи.
Фестивалният комплекс, каквото е първоначалното му наименование, е разположен непосредствено пред главния вход на Морската градина и на 100 метра от централния плаж, където потокът от хора винаги е голям. ФКЦ – Варна предлага 1000 m² изложбена площ, 8 многоцелеви зали с вместимост от 50 до 1000 души, оборудвани с най-модерна техника, която непрекъснато се обновява.
На територията на ФКЦ-Варна са разположени книжарница „Сиела“, ресторант, музикален клуб, Пощенски клон-1, паркинг и автомивка.
Площта на фоайетата е 2250 квадратни метра. Тези пространства са подходящи за най-разнообразни събития – изложби, пресконференции, коктейли и корпоративни партита, модни спектакли, базари. Поставени са екрани за показ на реклама, шоу програми или текущи прояви във ФКЦ.
Книжарница СИЕЛА - Най-голямата книжарница в Североизточна България.
Разполага със 120 места на закрито и 180 места на открито.
Ретро клуб, танцово студио, Пощенски клон-1, паркинг, автомивка.
Ежедневно на територията на Фестивалния и конгресен център – Варна е домакин на концерти, кинопрожекции, театрални постановки и други обществено значими събития, а също в него се провеждат няколко международни фестивала.
Международният музикален фестивал „Варненско лято“ е първият музикален фестивал в България и един от фестивалите с най-дългогодишна традиция в Европа.
Получил национален и международен престиж, днес фестивалът е представителен форум на българското и световното музикално творчество и изпълнителско изкуство в областта на класическата музика. Богатата програма е визитна картичка на Варна като център на международен културен туризъм. Има многожанров характер и включва опера, симфонични концерти, камерна и хорова музика, гранични жанрове, тематични цикли, Международна лятна академия.
Международният театрален фестивал „Варненско лято“ е най-мащабното международно театрално събитие в България. Той се организира всяка година между 1 и 10 юни във Варна в рамката на фестивалите на изкуствата „Варненско лято“. Негова главна цел е да представи основни тенденции в българската и международна сценична практика и да създаде пространство за междукултурен диалог, обмен и пазар.
Програмата е построена като мозайка от модули. „Селекционирани български спектакли“ следи театралните развития на българска сцена и извежда значимите и новаторски постижения през актуалния сезон. Международната програма представя водещи творци и тенденции в различни видове театър. Паралелната програма е отворена за разнообразни партньорски инициативи, дискусии, работни ателиета, теоретични конференции, лекции, представяне на книги, изложби и концерти.
Фестивалът се организира на всеки 3 години и е член на Организационния комитет на Международния конкурс за „Голямата европейска награда за хорово пеене“, който се организира последователно в Арецо (Италия), Дебрецен (Унгария), Тур (Франция), Гориция (Италия), Варна (България) и Толоса (Испания).
Фестивалът „Златна роза“ е фестивал за нови български игрални филми и се провежда всяка година в края на септември/началото на октомври в гр. Варна.
„Любовта е лудост“ е международен филмов фестивал, който се организира в края на август. Той се радва на висок интерес от страна на международни филмови дейци. По време на неговата програма гостите могат да видят най-новите продукции на известни режисьори от целия свят. Бившият директор на Фестивалния комплекс Илия Раев и кинокритикът проф. Александър Грозев са създатели на фестивала.